อิสลามแบงก์ปล่อยกู้เช่าซื้อเครื่องบิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย เปิดเผยว่า ธนาคารได้อนุมัติสินเชื่อเช่าซื้อตามหลักอิญาเราะฮ์ วัล อิกตินาอ์ (Ijarah Wal Iqtina) แก่สายการบินโอเรียนท์ ไทย เพราะต้องการสนับสนุนการไปประกอบพิธีฮัจญ์ของพี่น้องมุสลิมไทย โดยธนาคารได้อนุมัติวงเงินสินเชื่อเช่าซื้อแก่บริษัท โอเรียนท์ ไทย แอร์ไลน์ เป็นเงิน 500 ล้านบาท ระยะเวลาการผ่อนชำระ 4 ปี ซึ่งถือเป็นครั้งแรกที่ธนาคารได้ให้บริการสินเชื่อสำหรับเช่าซื้อเครื่องบิน โดยบริษัท โอเรียนท์ ไทย แอร์ไลน์ ได้ให้บริการเส้นทางสายการบินภายในประเทศ 9 เส้นทาง และให้บริการเครื่องบินแบบเช่าเหมาลำเพื่อขนส่งผู้โดยสารไปทำพิธีอุมเราะห์ และพิธีฮัจญ์ ณ นครเมกกะ ประเทศซาอุดีอาระเบียโดยมีลูกค้าหลักเป็นองค์การสหประชาชาติและสายการบินแห่งชาติของประเทศมุสลิม
ทั้งนี้ สินเชื่อเช่าซื้อตามหลัก อิญาเราะฮ์ วัล อิกตินาอ์ (Ijarah Wal Iqtina) เป็นสินเชื่อเช่าซื้อที่เจ้าของทรัพย์สินตกลงให้ผู้เช่า เช่าทรัพย์สินในอัตราและระยะเวลาการเช่าที่ทั้งสองฝ่ายเห็นชอบร่วมกัน เมื่อครบกำหนดการเช่าแล้ว กรรมสิทธิ์ทรัพย์สินจะตกเป็นของผู้เช่าทันทีโดยไม่มีสัญญาจะซื้อ โดยอัตราค่าเช่าจะมีการบวกราคาขายเข้าไปด้วย